21 फरवरी 1971 दा दन डोगरी भाशा ते साहित्य दे इतिहास च इक महत्वपूर्ण इतिहासक दिन समझेआ जाग। इस दिन पहले बारी डोगरी गी भारत दिएं मानता प्राप्त भाशाएं कन्ने, केन्‌द्री साहित्य अकैडमी पासेआ 1970 दा साहित्यक एवार्ड दित्ता गेआ। ए एवार्ड प्राप्त करने आला डोगरी दा बाग्यवान,शिरोमग साधक नरेन्द्र खजूरिया हा। डोगरी गी अखिल भारती सन्ममान दोआने आला ए साधक अज्ज साढ़े च नईं। नरेन्द्र दे क्हनी-संग्रह “नीला अम्हर काले बदल” पर थोने आला ए एवार्ड ओदी धर्मपत्नी ललिता खजूरिया ने प्राप्त कीता। इस एवार्ड दे मौकै नरेन्द्र दी साहित्य-साधना दा संक्षिप्त वर्णन सुनियै रवीन्द्र भवन दिल्ली दे उस समारोह च शामल भारत दे सबनें प्रदेशें दे साहित्यक विद्वान जेल्लै हर्ष-गौरव दी भावना गी ताड़ियां बजाइयै प्रगट करा करदे हे तां उस समारोह च शामल होने आले नरेन्द्र दे सरबन्धियें-साथियें दियें अक्खियें च नीर सिमकी आए हे।